CELEX: 32022D0834
Language: et
Date: 2022-05-25 00:00:00
Title: Komisjoni rakendusotsus (EL) 2022/834, 25. mai 2022, mis on vastu võetud Euroopa Parlamendi ja nõukogu direktiivi 2010/35/EL artikli 31 lõike 1 alusel Prantsusmaa võetud meetme kohta seoses ettevõtja Xinchang Burong Machinery Co. Ltd poolt enne 31. oktoobrit 2019 toodetud teatavate gaasiballoonide turult kõrvaldamisega (teatavaks tehtud numbri C(2022) 3372 all) (EMPs kohaldatav tekst)

30.5.2022   
               
               
                  ET
               
               
                  Euroopa Liidu Teataja
               
               
                  L 147/46
               
            
         KOMISJONI RAKENDUSOTSUS (EL) 2022/834,
         25. mai 2022,
         mis on vastu võetud Euroopa Parlamendi ja nõukogu direktiivi 2010/35/EL artikli 31 lõike 1 alusel Prantsusmaa võetud meetme kohta seoses ettevõtja Xinchang Burong Machinery Co. Ltd poolt enne 31. oktoobrit 2019 toodetud teatavate gaasiballoonide turult kõrvaldamisega
         
            
               (teatavaks tehtud numbri C(2022) 3372 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. juuni 2010. aasta direktiivi 2010/35/EL transporditavate surveseadmete kohta ja millega tunnistatakse kehtetuks nõukogu direktiivid 76/767/EMÜ, 84/525/EMÜ, 84/526/EMÜ, 84/527/EMÜ ja 1999/36/EÜ, (1) eriti selle artikli 31 lõiget 1,
         ning arvestades järgmist:
         
                     (1)
                  
                  
                     2019. aasta augustis uuris Prantsusmaa turujärelevalveasutus Euroopa Parlamendi ja nõukogu määruse (EÜ) nr 765/2008 (2) artiklite 16–26 ning Euroopa Parlamendi ja nõukogu direktiivi 2010/35/EL artikli 30 kohaselt teostatava transporditavate surveseadmete turujärelevalve raames Xinchang Burong Machinery Co. Ltd (Hiina) toodetud surveballooniga seotud juhtumit. Balloone importisid ja levitasid VZ Trend Goods GmbH (Saksamaa) ja Alsino GmbH (Saksamaa) ning neid müüdi veebisaidil www.amazon.fr (Prantsusmaa) kaubamärgi „PARTY FACTORY“ all.
                  
               
                     (2)
                  
                  
                     Prantsusmaa turujärelevalveasutus uuris juhtumit kooskõlas tootmise ja turulelaskmise suhtes kohaldatavate eeskirjadega, mis on kehtestatud Euroopa Parlamendi ja nõukogu direktiivi 2008/68/EÜ (3) I lisa jaotises I.1, standardis EN ISO 11118:2015 ning direktiivi 2010/35/EL artiklites 4 ja 6. Uurimise tulemusena selgus, et toote suhtes ei olnud tehtud vastavushindamist ja see kandis põhjendamatult pii-märki. Lisaks ei olnud tootjal esmase kontrolli ja katsetamise ega tootmise järelevalve tunnistusi, mis on nõutud direktiivi 2008/68/EÜ I lisa jaotise I.1 punktides 1.8.7.3 ja 1.8.7.4.
                  
               
                     (3)
                  
                  
                     Prantsusmaa turujärelevalveasutus katsetas anonüümselt ostetud ballooni. Katsearuandes nr 2019-6-RSPT-XBN-V2 toodi esile mitu mittevastavust, samuti üks füüsiline defekt, mis oleks võinud ohustada kasutajate tervist ja ohutust.
                  
               
                     (4)
                  
                  
                     Üks katsearuandes kirjeldatud mittevastavus oli seotud direktiivi 2010/35/EL artikli 6 lõikega 3, nimelt ei olnud toote vastavustunnistusel märgitud importija kontaktisiku nime ja aadressi, mistõttu ei saanud levitajad täita kohustust lasta turule üksnes selliseid transporditavaid surveseadmeid, millega on kaasas vastavustunnistus ja importija kontaktaadress, nagu on ette nähtud kõnealuse direktiivi artikli 7 lõikega 1.
                  
               
                     (5)
                  
                  
                     Teine katsearuandes kirjeldatud mittevastavus oli see, et ballooni tüübikinnitustunnistus nr 602/5/2018, mille teavitatud asutus Technická inšpekcia (Slovakkia) oli välja andnud 9. novembril 2018, ei sisaldanud tehnilise dokumentatsiooni asjakohaste osade täielikku loetelu, nagu on sätestatud direktiivi 2008/68/EÜ I lisa jaotise I.1 punktis 1.8.7.2.3.
                  
               
                     (6)
                  
                  
                     Tüübikinnitustunnistusel nr 602/5/2018 ei olnud märgitud heelium ühe gaasina, mille jaoks oli ballooni ventiilile kinnitus antud. Seetõttu ei oleks pidanud balloon olema täidetud heeliumiga.
                  
               
                     (7)
                  
                  
                     Tootja poolt balloonile paigaldatud märk ei vastanud direktiivi 2010/35/EL artiklile 15, milles käsitletakse kreeka tähe pii sümboli füüsilist kuju. Samuti ei vastanud see direktiivi 2008/68/EÜ I lisa jaotise I.1 punkti 6.2.2.8 nõuetele ega standardi EN ISO 11118:2015 punktile 12.2.2 seoses pii-sümboli kõrguse ja sõnastusega „GAASIBALLOONI EI TOHI UUESTI TÄITA“. Lisaks ei vastanud kõnealune märk esitatava teabe osas direktiivi 2008/68/EÜ I lisa jaotise I.1 punktide 6.2.2.7.2–6.2.2.7.4 nõuetele ega standardile EN ISO 11118:2015. Nimelt puudusid andmed töörõhu kohta ning võrdlusstandard ja teavitatud asutuse number olid valesti märgitud. Mittesüttivate ja mittetoksiliste gaaside märgise mõõtmed olid samuti väiksemad kui direktiivi 2008/68/EÜ I lisa jaotise I.1 punktis 5.2.2.2.1.1.2 sätestatud.
                  
               
                     (8)
                  
                  
                     Pakendil olev märgis ei vastanud samuti nõuetele, nimelt kandis see CE-märgist, mis ei ole direktiiviga 2010/35/EL lubatud, ning teavitatud asutuse number oli vale.
                  
               
                     (9)
                  
                  
                     Katsetatud ballooni kaela alumises, joodetud osas oli pragu. Kristallide sadestus näitas, et on toimunud leke.
                  
               
                     (10)
                  
                  
                     Prantsusmaa turujärelevalveasutus teatas importijale ja levitajale uurimise käigus täheldatud mittevastavustest. Nendelt ettevõtjatelt asjakohast vastust siiski ei saadud.
                  
               
                     (11)
                  
                  
                     Teavitatud asutus Technická inšpekcia (Slovakkia) andis 31. oktoobril 2019 välja uue tüübikinnitustunnistuse.
                  
               
                     (12)
                  
                  
                     Prantsusmaa turujärelevalveasutus kõrvaldas kooskõlas direktiivi 2010/35/EL artikli 30 lõikega 4 ajutiselt turult enne 31. oktoobrit 2019 toodetud balloonid ning teatas sellest meetmest komisjonile ja liikmesriikidele. Otsus avaldati 3. jaanuaril 2020.
                  
               
                     (13)
                  
                  
                     23. jaanuaril 2020 esitas Rootsi kodanikukaitseamet Prantsusmaa turujärelevalveasutuse koostatud katsearuande ühe järelduse kohta vastuväite. Selle tulemusena kohaldati direktiivi 2010/35/EL artikli 31 lõiget 1, mille kohaselt peab komisjon pärast liikmesriikide ja asjaomaste ettevõtjatega konsulteerimist võtma vastu otsuse.
                  
               
                     (14)
                  
                  
                     Komisjon palus 15. aprillil 2021 liikmesriikidel, tootjal ja importijatel esitada juhtumi kohta oma seisukohad, eelkõige seoses Prantsusmaa turujärelevalveasutuse võetud meetme asjakohasuse ja toote põhjustatava ohuga.
                  
               
                     (15)
                  
                  
                     10. juunil 2021 esitas komisjon juhtumi direktiivi 2010/35/EL artikli 28 punkti b kohaselt loodud turujärelevalveasutuste halduskoostöörühmale. 14. juunil 2021 esitas komisjon juhtumi direktiivi 2008/68/EÜ artikli 8a lõike 4 kohaselt loodud ohtlike kaupade veo eksperdirühmale.
                  
               
                     (16)
                  
                  
                     Konsulteerimise käigus esitasid oma seisukohad kuus liikmesriiki; ükski ettevõtja seda ei teinud. Komisjonile edastatud arvamustes kinnitati, et toode ei vasta kõigile pakendamise, dokumentatsiooni, märgi ja märgistamise, esmase kontrollimise ja katsetamise ning tootmise järelevalve nõuetele. Lisaks kujutas balloon endast selget ohtu kasutajate ohutusele. Ükski liikmesriik ei leidnud, et Prantsusmaa turujärelevalveasutuse võetud meede ei ole põhjendatud.
                  
               
                     (17)
                  
                  
                     Prantsusmaa turujärelevalveasutuse esitatud tõendite analüüs kinnitab, et eespool nimetatud heeliumiballoonid ei vasta direktiivides 2008/68/EÜ ja 2010/35/EL sätestatud nõuetele. Seega kujutavad need heeliumiballoonid endast selget ohtu kasutajate ohutusele ja need tuleks turult kõrvaldada.
                  
               
                     (18)
                  
                  
                     Käesoleva otsusega ettenähtud meetmed on kooskõlas Euroopa Parlamendi ja nõukogu 24. septembri 2008. aasta direktiivi 2008/68/EÜ (ohtlike kaupade siseveo kohta) artikliga 9 loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Prantsusmaa võetud meede, millega kõrvaldati turult ettevõtja Xinchang Burong Machinery Co. Ltd poolt enne 31. oktoobrit 2019 toodetud BR1C-tüüpi gaasiballoon, millel on järgmised omadused:
            
                        —
                     
                     
                        ballooni tüüp: ühekordselt kasutatav,
                     
                  
                        —
                     
                     
                        täidetud gaasiga: UN 1046 – SURUHEELIUM,
                     
                  
                        —
                     
                     
                        töörõhk: PW = 12 baari,
                     
                  
                        —
                     
                     
                        hüdraulilise katse rõhk: PH = 28 baari,
                     
                  
                        —
                     
                     
                        temperatuurivahemik: TS = –20/+60 °C,
                     
                  
                        —
                     
                     
                        maht: V = 0,75 l,
                     
                  on põhjendatud.
         
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 25. mai 2022
            
               
                  Komisjoni nimel
               
               
                  komisjoni liige
               
               Adina VĂLEAN
            
         
         
            (1)  ELT L 165, 30.6.2010, lk 1.
         
            (2)  Euroopa Parlamendi ja nõukogu 9. juuli 2008. aasta määrus (EÜ) nr 765/2008, millega sätestatakse akrediteerimise nõuded ja tunnistatakse kehtetuks määrus (EMÜ) nr 339/93 (ELT L 218, 13.8.2008, lk 30).
         
            (3)  Euroopa Parlamendi ja nõukogu 24. septembri 2008. aasta direktiiv 2008/68/EÜ ohtlike kaupade siseveo kohta (ELT L 260, 30.9.2008, lk 13).